1. ปัจจัยความเสี่ยง

ความเสี่ยงด้านการเงิน

บริษัทฯ มียอดเงินกู้ยืมที่เป็นเงินตราต่างประเทศ (BIBF) วงเงิน 4.50 ล้านเหรียญสหรัฐอเมริกา
ทำให้บริษัทฯ มีความเสี่ยงจากการที่ค่าเงินบาทอ่อนตัวลง และบริษัทฯ
มิได้มีการทำสัญญาป้องกันความเสี่ยงเอาไว้เพราะผลขาดทุนเป็นเพียงตัวเลขเท่านั้น
เนื่องจากบริษัทฯ ได้รับการอนุมัติการปลอดชำระเงินต้น BIBF ในปี 2544
และได้มีการเจรจาต่อเนื่องกับทางธนาคารกรุงไทยเพื่อขอปลอดชำระเงินต้นไปถึงปลายปี2545
และอยู่ในระหว่างการพิจารณาของธนาคาร ซึ่งบริษัทฯ มั่นใจว่าจะได้รับการอนุมัติจากทางธนาคาร

ณ วันสิ้นปี 2544 บริษัทฯ ได้คาดการณ์ไว้ว่าอัตราแลกเปลี่ยนจะอยู่ในอัตรา 45 บาท ต่อ 1
เหรียญสหรัฐอเมริกา ในขณะที่อัตราแลกเปลี่ยน ณ 28 ธ.ค. 2544 เท่ากับ 44.3597 บาท ต่อ 1
เหรียญสหรัฐอเมริกา

ความเสี่ยงด้านความสามารถในการจ่ายเงินปันผล

เนื่องจากบริษัทฯ มีผลการดำเนินงานขาดทุนจำนวน 37.56 ล้านบาท ในปี 2544
และมีผลการดำเนินงานขาดทุนสะสม ณ สิ้นปี 2544 เป็นจำนวน 110.82 ล้านบาท
ทำให้บริษัทฯไม่สามารถจ่ายเงินปันผลให้กับผู้ถือหุ้นได้ในระยะเวลาอันใกล้ แต่อย่างไรก็ดีบริษัทฯ
ก็ได้พยายามปรับปรุงเพื่อเพิ่มศักยภาพอยู่ตลอดเวลา อาทิเช่น ด้านกลยุทธ์ทางการตลาด ,
การพัฒนาเทคโนโลยี ระบบคุณภาพและการบริการ และการวิเคราะห์วิจัยข้อมูลคู่แข่ง ลูกค้า
ซัพพลายเออร์ ตลอดจน พนักงานด้วยซึ่งจะส่งผลให้บริษัทฯมีผลการดำเนินการที่มีกำไรได้ในอนาคต

ความเสี่ยงจากโอกาสในการได้รับชำระเงินกู้ยืม

บริษัทฯ ไม่ได้ตั้งสำรองหนี้สูญจากการให้บริษัท ธยานี จำกัด กู้ยืมเนื่องจากบริษัทฯ
ยังคงได้รับชำระดอกเบี้ยอยู่อย่างสม่ำเสมอ และพิจารณาแล้วว่า บริษัท ธยานี จำกัด
ยังคงมีรายได้จากการให้กู้ยืมอยู่
และอีกประการหนึ่งหากภาวะเศรษฐกิจของประเทศดีขึ้นประกอบกับบริษัทฯ
มีการปรับปรุงเพื่อเพิ่มศักยภาพในหลายๆ ด้าน น่าที่จะช่วยให้บริษัทฯ มีกำไรและจ่ายเงินปันผลให้กับ
บริษัท ธยานี จำกัดได้ในอนาคต ซึ่งจะส่งผลให้บริษัท ธยานี จำกัด
ยังพอมีโอกาสทำกำไรและสามารถชำระหนี้คืนได้ในอนาคตเช่นกัน
อย่างไรก็ตามในปัจจุบันฝ่ายบริหารได้มีการปรึกษาหารือกับบริษัท ธยานี จำกัด เพื่อหาแนวทางแก้ไข
ซึ่งคาดว่าน่าจะมีการสรุปแนวทางแก้ไขได้ในราวกลางปี 2545

ความเสี่ยงจากการที่บริษัทจัดซื้อสินค้าจากผู้จัดจำหน่ายหนึ่งรายมากกว่าร้อยละ 30

เนื่องจากบริษัทฯ จัดซื้อสินค้าจากผู้จัดจำหน่ายหนึ่งราย ร้อยละ 33.35 ซึ่งอาจก่อให้เกิดความเสี่ยงจากการต้องพึ่งพิงผู้จัดจำหน่ายหนึ่งรายดังกล่าว ทางฝ่ายบริหารจึงได้มีการดำเนินการให้มีการแก้ไขโดย ให้ทีมงานขายจัดทำแผนพิจารณาสินค้าที่จัดซื้อจากผู้จัดจำหน่ายรายดังกล่าว ให้มีการปรับปรับลดสินค้า ที่มีคุณภาพและราคาที่ไม่สอดคล้องกับสถานการณ์ปัจจุบัน และความต้องการของลูกค้า และอีกด้านหนึ่งก็ให้ทำการจัดหาสินค้าที่เหมาะสมและคาดว่าจะเป็นที่ต้องการของลูกค้าจากผู้จัดจำหน่ายรายอื่นมาทดแทนต่อไป เพื่อให้สามารถลดความเสี่ยง จากการพึ่งพิงผู้จัดจำหน่ายรายหนึ่งรายใด ลงได้

ความเสี่ยงจากการที่บริษัทมีผู้ถือหุ้นรายใหญ่มากกว่าร้อยละ 50

เนื่องจากบริษัทฯ มีผู้ถือหุ้นรายใหญ่อยู่ 2 ราย ที่ถือหุ้นรวมกันในบริษัทมากกว่าร้อยละ 50 คือ บริษัท
ธยานี จำกัด ถือหุ้นในบริษัทฯ เป็นจำนวน 4.21 ล้านหุ้น คิดเป็นสัดส่วนร้อยละ 32.38
ในขณะที่บริษัท พิธานพาณิชย์ จำกัด ถือหุ้นในบริษัทฯ เป็นจำนวน 2.59 ล้านหุ้นคิดเป็นสัดส่วน
ร้อยละ 19.92 และ ทั้งสองบริษัทฯ มีผู้มีอำนาจควบคุมในบริษัทฯ เป็นกลุ่มบุคคลเดียวกัน
โดยมีโครงสร้างคณะกรรมการของทั้งสองบริษัท เป็นดังนี้

คณะกรรมการบริษัท พิธานพาณิชย์ จำกัด

  ------------------ ----------------------------------------------------
  1. นายศิริพงษ์        จันทรัศมี

  2. นายบรรเวช       จันทรัศมี

  3. นายบรรลือ        จันทรัศมี

  4. นายบรรจบ        จันทรัศมี

  5. นายธรรมนูญ       โกวิทยา

  6. นายเนตร         จันทรัศมี
  ------------------ ----------------------------------------------------

คณะกรรมการบริษัท ธยานี จำกัด

  ------------------ ----------------------------------------------------
  1. นายบรรจบ        จันทรัศมี

  2. นายศิริพงษ์        จันทรัศมี

  3. นายเนตร         จันทรัศมี

  4. นางวดีวรรณ       จันทรัศมี

  5. นางสุพพตา        ศิลปธีรธร
  ------------------ ----------------------------------------------------

กลุ่มผู้ถือหุ้นรายใหญ่ดังกล่าวข้างต้น
สามารถควบคุมมติที่ประชุมผู้ถือหุ้นในส่วนของมติที่ต้องการเสียงสนับสนุนเกินกึ่งหนึ่งของที่ประชุมผู้ถือหุ้น
จึงอาจจะก่อให้เกิดความเสี่ยงต่อ
ผู้ถือหุ้นรายอื่นที่ไม่สามารถรวบรวมคะแนนเสียงเพื่อตรวจสอบและถ่วงดุลได้ แต่บริษัทฯ
ก็มีกรรมการอิสระและกรรมการตรวจสอบ เพื่อถ่วงดุลได้เช่นกัน

 สำหรับมติที่ต้องการเสียงสนับสนุนเกิน 2 ใน 3 ของที่ประชุม ก็จะไม่เป็นความเสี่ยงมากนักสำหรับผู้ถือหุ้นรายอื่นที่จะสามารถตรวจสอบและถ่วงดุลได้